Kitskosgroep verbied om advertensie uit te saaiBig John vaar in die advertensie na Nederland en koloniseer Europa. Die Reklamebeheerraad het beslis ŉ advertensie van Chicken Licken waarin die bordjies verhang word en ŉ man uit Afrika Nederland koloniseer, maak ŉ bespotting van ŉ saak “wat ontstellend is vir baie Suid-Afrikaners”. Die Raad het gelas dat die advertensie onmiddellik onttrek word en nie weer uitgesaai word nie. Chicken Licken stem egter nie met die uitspraak saam nie. “Die advertensie se tong-in-die-kies-humor is in die gees van wat verbruikers nou al [van ons] verwag, maar die onderliggende doelwit van die kommunikasie is om trots en patriotisme by Suid-Afrikaners aan te wakker,” sê die kitskosgroep in sy voorlegging. In die twee minuut lange advertensie kan gesien word hoe ene John Mjohnana in 1650 ŉ bootvaart onderneem op soek na avontuur. Nadat hy vele struikelblokke oorkom het, sit hy in 1651 voet aan wal in Nederland, waar hy die plek “Europa” noem en sy swaard in die kaai plant om te wys hy neem besit daarvan. Die advertensie eindig waar ŉ gryskopman in ŉ Chicken Licken-winkel sê: “Dit is die legende van Big John,” en die winkel laggend verlaat. Die volgende klant in die tou by die toonbank bestel dan ook dié produk. Die legende van Big John inspireer dié klant om die spesiale aanbod te koop. In die klagte wat die Raad ontvang het, word beweer die advertensie dryf die spot met Afrika-mense se stryd teen die kolonialisme van Europeërs in die algemeen, maar veral Nederlanders. Chicken Licken het gesê dis jammer dat die klant die advertensie “negatief interpreteer” en ontken dat dit ŉ bespotting wil maak van die uitwerking van kolonialisme. Die land het die potensiaal om die wêreld te verower. “As ŉ Suid-Afrikaanse handelsmerk is Chicken Licken terdeë bewus van die behoefte om die Suid-Afrikaanse gees op te hef,” het die maatskappy in sy voorlegging aan die Raad gesê. “Die advertensie wil Suid-Afrikaners wys dat Chicken Licken glo die land het die potensiaal om die wêreld te verower en die geskiedenis uit Afrika se oogpunt te herskryf.” In sy bevinding sê die Raad hy besef die advertensie is veronderstel om humoristies te wees. “Maar die kolonisering van Afrika was traumaties vir sy mense. Terwyl die advertensie die verhaal van kolonialisme op sy kop wil keer deur te wys hoe Big John Europa toe reis, is dit welbekend dat baie Afrikane in der waarheid gedwing is om deur die loop van kolonialisme daarheen te gaan. “Hulle het nie hul woonplek vrywillig verlaat nie; hulle is dood aan hongersnood op daardie bootvaarte en het onder wrede en onmenslike omstandighede daar aangekom … Hierdie ervaring kan nooit anders herskryf word of op enige manier grappig voorgestel word nie.” Die geskiedenis van kolonialisme kan nie eenvoudig herskryf word nie. Die Raad sê hy neem kennis dat Chicken Licken Suid-Afrikaners daarvan bewus wil maak dat hulle “die wêreld kan verower”, maar die geskiedenis van kolonialisme “kan nie eenvoudig herskryf word nie”. Die potensiaal om die wêreld te verower, moet positief uitgebeeld word en nie met kolonialisme in verband gebring word nie. Chicken Licken het opdrag gekry om die TV-advertensie in sy huidige formaat te onttrek, uitsendings daarvan onmiddellik te staak en dit nie in enige stadium in die toekoms weer te laat uitsaai nie.